tartuNLP/wikipedia-smugri-20251201 huggingface dataset:
Henning Hamilton

Henning Ludvig Hugo Hamilton (16. tammikuuta 1814 Tukholma – 15. tammikuuta 1886 Amélie-les-Bains, Ranska) oli ruotsalainen kreivi, diplomaatti, virkamies ja poliitikko. Hän toimi aatelissäädyn edustajana valtiopäivillä vuosina 1840–1866 (maamarsalkka 1848, 1853–1854 ja 1856–1858) ja ensimmäisen kamarin kansanedustajana 1867–1881 (puhemies vuonna 1877). Vuosina 1852–1858 hän oli Itä-Götanmaan läänin maaherra, 1859–1860 kirkko- ja opetusministeri ja 1861–1863 Ruotsin suurlähettiläs Tanskassa. Hamilton oli innokas skandinavisti ja kannatti Ruotsin ja Tanskan sotilasliittoa. Kun ehdotus hylättiin Ruotsissa vuonna 1863, Hamilton jätti tehtävänsä Kööpenhaminan-suurlähettiläänä. 
Poliitikkona Hamilton vastusti ruotujakolaitoksen alasajoa, koska hänen mukaansa yleinen asevelvollisuus olisi tullut liian kalliiksi. Vapaakauppaa Hamilton kannatti tietyssä määrin, ja kotipolton vähentämiseksi hän suositteli elinkeinovapauden laajentamista, jolloin viinan valmistus siirtyisi tehtaisiin, joita voitaisiin verottaa. Lisäksi hän kannatti rautateiden rakentamista. Vuoden 1866 valtiopäiväuudistusta Hamilton vastusti, sillä hän katsoi, ettei Ruotsi ollut vielä poliittiselta järjestelmältään ja koulutustasoltaan valmis yleisiin vaaleihin.
Hamiltonin maltillinen edistysmielisyys lähensi häntä kuningas Oskar I:een, joka antoi tämän ohjattavaksi poikiensa Kaarlen (tuleva Kaarle XV) ja Gustafin opinnot Uppsalan yliopistossa. Oskar toivoi Hamiltonin myös pystyvän aikaansaamaan valtiopäivillä kompromissin valtiopäivien uudistamiseksi, missä tämä kuitenkin epäonnistui.
Ennen poliittista uraansa Hamilton, sotilasarvoltaan luutnantti, oli toiminut opettajana sotakoulussa ja kirjoittanut sotahistoriaa ja sodankäynnin teoriaa käsitteleviä teoksia. Hän palasi aiheen pariin myöhemmin, kun hän julkaisi Preussin–Itävallan sotaa ja Saksan–Ranskan sotaa käsittelevät kirjat.
Vuonna 1881 paljastui, että Hamilton oli henkilökohtaisten rahaongelmiensa vuoksi väärentänyt veljenpoikansa nimen vekseliin. Veljenpoika otti vekselin vastuulleen, eikä Hamiltonille koitunut oikeudellisia seuraamuksia. Hän katsoi kuitenkin parhaaksi luopua kaikista tehtävistään ja lähteä vapaaehtoiseen maanpakoon eteläiseen Ranskaan.
Hamilton valittiin Ruotsin akatemian jäseneksi vuonna 1856.
Éric Lombard

Éric Lombard (s. 16. toukokuuta 1958 Boulogne-Billancourt) on ranskalainen poliitikko.
Hän on ranskalainen liikemies ja poliitikko, joka toimi talous- ja valtiovarainministerinä pääministeri François Bayroun hallituksessa vuodesta 2024. Vuosina 2017–2024 hän oli "Caisse des Dépôts et Consignations"in toimitusjohtaja.
Elämäkerta.
Lombard valmistui HEC Parisista vuonna 1981. Hän työskenteli Michel Sapinin konsulttina vuosina 1991–1993 ensin oikeusministeriössä ja sitten talous- ja valtiovarainministeriössä. Hän on myös Bpifrancen hallituksen jäsen (vuodesta 2014).
LL-kassa

LL-kassa eli Lakimiesten ja Lääkärien työttömyyskassa (31. joulukuuta 2021 asti Lääkärien työttömyyskassa) aloitti toimintansa 1. tammikuuta 2022, jolloin Lakimiesten työttömyyskassa sulautui Lääkärien työttömyyskassaan. Sulautumisen yhteydessä kassan nimi vaihtui Lääkärien työttömyyskassasta Lakimiesten ja Lääkärien työttömyyskassaksi. Kassan nimilyhenne on LL-kassa.
Työttömyyskassan hallitus huolehtii kassan hallinnosta ja sen toiminnan asianmukaisesta järjestämisestä sekä edustaa kassaa.
Jäsenyys.
LL-kassan jäsenmäärä on noin 34 000 henkilöä. LL-kassa on akavalainen palkansaajien työttömyyskassa.
LL-kassa on tutkintopohjainen työttömyyskassa. Jäseneksi pääsevät kaikki palkansaaja-asemassa työskentelevät eläinlääkärit, hammaslääkärit, lääkärit ja oikeustieteellisen tutkinnon suorittaneet ja näitä tutkintoja opiskelevat henkilöt. Työn ei tarvitse olla oman alan työtä.
LL-kassan jäsenet voivat kuulua myös oman alansa ammattiliittoon. Näitä ovat Juristiliitto, Lääkäriliitto, Hammaslääkäriliitto ja Eläinlääkäriliitto. Kassan jäsenyys ei edellytä kuulumista ammattiliittoon.
Palvelut, valvonta ja jäsenmaksu.
LL-kassa hoitaa julkista tehtävää maksaessaan lakisääteisiä etuuksia jäsenilleen. LL-kassa maksaa ansiopäivärahaa, liikkuvuusavustusta ja muutosturvarahaa.
Työttömyyskassan maksamista etuuksista säädetään työttömyysturvalaissa ja työttömyyskassojen toiminnasta säädetään työttömyyskassalaissa. Kaikki työttömyyskassat noudattavat toiminnassaan samaa etuuslainsäädäntöä, mikä tarkoittaa, että etuudet myönnetään samoin perustein riippumatta siitä myöntävästä työttömyyskassasta.   
Finanssivalvonta valvoo työttömyyskassojen toimintaa seuraamalla, että työttömyyskassat noudattavat lakia ja hyvää vakuutustapaa sekä käyttävät toiminnassaan asianmukaisia menettelytapoja. Finanssivalvonta vahvistaa kassan jäsenmaksun kalenterivuodeksi kerrallaan.
LL-kassan säännöissä määritellään, ketkä voivat liittyä kassan jäseneksi sekä muun muassa jäsenmaksuun, kassan hallintoon ja taloudenpitoon liittyviä asioita.
Sakaranjärvi

Sakaranjärvi (myös Sakarajärvi) on metsäjärvi Suomussalmen kuntakeskuksen eteläpuolella Kainuussa. Sen pinta-ala on noin 2,3 neliökilometriä eli 230 hehtaaria ja vesitilavuus noin 13,4 kuutiohehtometriä (hm³). Etäisyys Kajaanista on 76 kilometriä pohjoiskoilliseen.
Maantiede.
Sakaranjärven ulottuvuus lännen Likolahden perukasta idän Korpisenperän pohjukkaan on noin 3,5 kilometriä. Järveä jakaa etelärannan Autioniemi, jonka pinta-ala on noin 30 hehtaaria. Sen länsipuolella on Autiolahti ja itäpuolella Korpisenperä. Niemen kohdalla järvi kaventuu noin puolikilometriseksi. Luoteessa on Likolahti, jonka suu on noin 140 metriä leveä. Noin neljäsosa Sakaranjärvestä on vähintään kymmenen metriä syvä. Syvin kohta, noin 18 metriä, sijaitsee Korpisenperän luoteisosassa.
Sakaranjärvi on saareton soiden ja vaarojen ympäröimä vakavesi. Sen koillispuolisen Romppasenvaaran korkeustaso on noin 210 metriä merenpinnan yläpuolella. Eteläpuolella sijaitsee Hangasvaara (lähes 250 metriä mpy), joka ei kuitenkaan ulotu aivan järven rantaan. Järven rannalla on pientaloja.
Sakaranjärven tulouoma on Korpijoki, joka virtaa idästä Ukonsuon halki. Etelästä järveen laskee Kannokonpuro ja koillisesta Suojoki. Järven laskujoki alkaa Likolahden etelärannalta ja vie vedet länteen Emäjokeen. Valtatie 5 kulkee Likolahden länsipuolitse.
Sakaranjärven vesitilavuus on 13 371 000 kuutiometriä.
Sakaranjärvi (59.438.1.001) kuuluu Sakarajärven valuma-alueeseen (59.438), joka on kolmannen jakovaiheen vesistö Oulujoen vesistössä (59). Toinen jakovaihe on Hyrynjärven alue (59.43) ja ensimmäinen jakovaihe on Hyrynsalmen reitin alaosan alue (59.4). Sakaranjärvi on laajin Sakarajärven valuma-alueen seitsemästätoista vähintään hehtaarin laajuisesta vakavedestä. Toiseksi laajin on Korpijärvi.
Anna Raija Nummenmaa

Anna Raija Nummenmaa, o.s. Puhakka (23. syyskuuta 1946 Kontiolahti – 31. toukokuuta 2011 Tampere) oli suomalainen kasvatustieteilijä ja professori.
Henkilöhistoria.
Nummenmaan vanhemmat olivat maanviljelijä Reino Puhakka ja emäntä Tyyne Karvonen. Hänen puolisonsa oli professori Tapio Nummenmaa. Professori Lauri Nummenmaa on heidän poikansa. Anna Raija Nummenmaa tuli ylioppilaaksi Joensuun normaalikoulusta 1964 ja valmistui Turun yliopistosta filosofian kandidaatiksi 1967 ja valtiotieteen lisensiaatiksi 1975. Yhteiskuntatieteiden tohtoriksi hän väitteli Tampereen yliopistossa 1978. 
Nummenmaa oli lapsipsykologian assistentti Turun yliopistossa 1970–1973, Tampereen yliopistollisen keskussairaalan lastenpsykiatri 1973–1974, Tampereen yliopistossa psykologian laitoksen assistentti 1974–1980 ja yliassistentti, dosentti vuodesta 1980 sekä apulaisprofessorin viran hoitajan useaan otteeseen 1981–1988. Kasvatuspsykologian apulaisprofessori ja professori Joensuun yliopistossa hän oli 1989–1999, Suomen Akatemian varttunut tieteenharjoittaja 1991–1992 ja Tampereen yliopiston kasvatustieteen professori 1999–2010. Nummenmaalla oli myös useita asiantuntijatehtäviä ja hän julkaisi sekä tutkimuksia että tietoteoksia.
Nummenmaa

Nummenmaa on muun muassa seuraavien suomalaisten henkilöiden sukunimi:
Messinian suolakriisi

Messinian suolakriisiksi kutsutaan noin 5,9 miljoonaa vuotta sitten alkanutta ja 5,3 miljoonaa vuotta sitten päättynyttä ajanjaksoa, jolloin Välimeri kutistui haihtumisen vuoksi ja sen pohjaan muodostui suolakerrostuma, joka on paksuimmillaan kolme kilometriä. Pienimmillään Välimeri oli ajanjakson puolivälissä 5,6 miljoonaa vuotta sitten.
Tutkijat eivät ole yksimielisiä suolakriisin syistä, mutta pääasialliset selitysteoriat perustuvat siihen, että Gibraltarinsalmi sulkeutui laattatektoniikan seurauksena, jolloin virtaus Atlantin valtamerestä pysähtyi. Välimereen laskevat joet eivät kyenneet korvaamaan siitä haihtuvaa vettä. Samaan aikaan ilmaston lämpeneminen ja viileneminen muun muassa Milankovićin jaksojen vaikutuksesta hidasti tai nopeutti haihtumista ja aiheutti merenpinnan vuorottaisen laskemisen ja nousemisen.
Merenpinnan laskun ja veden suolaantumisen seurauksena liki kaikki eliölajit kuolivat Välimerestä. Toisaalta merenpinnan lasku muodosti Afrikan ja Euroopan välille maareitin, jota pitkin maalla eläneet lajit pystyivät liikkumaan mantereiden välillä. Kun merenpinta jälleen nousi, osa eläimistä jäi jumiin Välimeren saarille ja Fosterin säännön mukaan pienet lajit kehittyivät suuremmiksi ja suuremmat kutistuivat. Näin syntyi muun muassa kreetankääpiövirtahepo.
Messinian suolakriisi päättyi Zanklen tulvaan, kun Gibraltarinsalmi jälleen aukesi. Vettä virtasi satamiljoonaa kuutiometriä sekunnissa eli tuhannen Amazonin voimalla, ja Välimeri täyttyi uudelleen parissa vuodessa. Vesiyhteyden palattua Välimereen siirtyi myös Atlantin eliölajeja.
Aut inveniam viam aut faciam

Aut inveniam viam aut faciam (tai inveniam viam aut faciam) on latinankielinen lause, joka tarkoittaa ”löydän tien tai teen sen”.
Alkuperä ja esiintyminen.
Lause esiintyy Senecan (4 eaa. – 65 jaa.) tragediassa "Herakleen hulluus" ("Hercules furens"), ja Francis Bacon (1561–1626) käytti sitä mottonaan. Lausetta ovat sittemmin käyttäneet tunnuksena etenkin oppilaitokset ja armeijan yksiköt. Se löytyy esimerkiksi Pennsylvanian yliopiston kampuksen portista ja Yhdysvaltain armeijan huoltojoukkojen logosta.
Lause on myös draamasarjassa Better Call Saul esiintyvän kuvitteellisen Amerikan Samoan yliopiston tunnuslause.
Merkitys.
Lause korostaa määrätietoisuutta päästä tavoiteltuun lopputulokseen tavalla tai toisella, ”roomalaisen tien itsepäisyydellä”.
Outokainen

Outokainen (engl. "strangelet") on hypoteettinen hiukkanen, joka koostuu kvarkeista ja jonka on teoreettisesti ehdotettu voivan muuttaa tavallista ainetta outokvarkkiaineeksi. 
Historia.
Outokaisten olemassaoloa teorisoitiin ensimmäisen kerran 1970-luvulla osana kvarkkiaineen tutkimusta. Teorian mukaan äärimmäisen korkeassa paineessa, kuten neutronitähtien ytimissä, kvarkit voisivat vapautua vahvasta vuorovaikutuksesta ja muodostaa "kvarkkisoppaa".
Ominaisuudet.
Alkuperäisten laskelmien mukaan outokaisten pitäisi sisältää kolmea eri kvarkkimakua: ylös-, alas- ja outokvarkkeja. Vuoden 2018 Toronton yliopiston tutkimuksen mukaan outokvarkkien sisällyttäminen nostaa kuitenkin energiatasoa aiemmin luultua enemmän, mikä tekee niiden esiintymisestä epätodennäköisempää.
Mahdolliset riskit.
Joidenkin tutkijoiden, kuten Martin Reesin mukaan hiukkaskiihdytinkokeissa voisi teoreettisesti syntyä outokaisia. Hypoteettisesti tällainen hiukkanen voisi muuttaa kaiken kohtaamansa tavallisen aineen outokvarkkiaineeksi, kutistamalla esimerkiksi Maan noin 100 metrin läpimittaiseksi erittäin tiheäksi palloksi.
Valtaosa fyysikkoyhteisöstä pitää tätä skenaariota äärimmäisen epätodennäköisenä. CERNin tutkijat ovat huomauttaneet, että jos tällainen prosessi olisi mahdollinen, kosminen säteily olisi jo kauan sitten aiheuttanut vastaavan ilmiön.
Aspernin paperit

Aspernin paperit () on yhdysvaltalaissyntyisen kirjailija Henry Jamesin kirjoittama pienoisromaani, joka julkaistiin ensi kerran sarjana "The Atlantic Monthly" -aikakauslehdessä maalis-toukokuussa 1888 ja kirjana myöhemmin samana vuonna. Se on yksi Jamesin tunnetuimmista teoksista.
"Aspernin paperit" julkaistiin suomeksi Jarl Hellemannin toimittamassa kokoomateoksessa "Amerikkalaisia kertojia: valikoima Yhdysvaltain kirjallisuutta" vuonna 1959. Sen käänsi Kristiina Kivivuori ja kustansi Tammi.
Tausta.
Teoksen inspiraationa oli tosielämän tapaus, jossa bostonilainen taidekriitikko ja Percy Bysshe Shelleyn ihailija Edward Silsbee halusi hankkia Shelleyn lähettämiä kirjeitä tämän väitetylle rakastajattarelle Claire Clairmontille, joka oli Mary Shelleyn siskopuoli ja kerran lordi Byronin rakastajatar. Clairmont oli säilyttänyt Shelleyn kirjeitä kuolemaansa vuonna 1879 saakka. Henry James kuuli tapauksesta vuonna 1887 vieraillessaan ystäviensä luona Firenzessä, jossa Clairmont oli asunut naimattoman keski-ikäisen veljentyttärensä kanssa.
Juoni.
Nimettömäksi jäävä amerikkalainen kirjallisuudentutkijana ja kriitikkona työskentelevä kertojapäähenkilö uskoo, että edesmenneen romantiikan ajan amerikkalaisrunoilija Jeffrey Aspernin väitetyn nuoruudenrakastetun Juliana Bordereaun kotona Venetsiassa on kokoelma ennennäkemättömiä Aspernin lähettämiä kirjeitä, joiden olemassaolon Juliana kuitenkin kieltää. Hän sittemmin vuokraa huoneen Julianan kartanosta keksityin verukkein ja pyrkii petkuttamalla hankkimaan tältä Aspernin kirjeet. Juliana on erakkomainen, nuuka ja määräilevä iäkäs nainen, joka asuu aran keski-ikäisen veljentyttärensä Tinan kanssa. Manipuloiva kirjallisuudentutkija, jolla on kehittynyt pakkomielle päästä käsiksi Aspernin kirjoituksiin, käyttäytyy enenevässä määrin häikäilemättömästi saadakseen kirjeet: hän ottaa salanimen käyttöön, johtaa Tinaa romanttisesti harhaan ja yrittää murtovarkautta. Kun Juliana kuolee, Tina tarjoaa tutkijalle tämän himoitsemia ja kaiken aikaa olemassa olleita kirjoituksia vain sillä ehdolla, että tämä menee hänen kanssaan naimisiin. Tämä aluksi kieltäytyy ja lähtee, mutta palaa myöhemmin hyväksymään ehdotuksen vain huomatakseen, että Tina on Julianan tahdon mukaisesti polttanut kirjeet edellisenä iltana.
Teemat.
Pienoisromaanin teemoihin lukeutuvat moraali ja manipulointi, kirjallisuuden henkilöiden ihannointi sekä uskollisuus perhettä kohtaan.
Sovituksia.
"Aspernin paperit" -teoksen pohjalta on tehty eri kielillä niin elokuva-, televisio-, näytelmä-, ooppera- kuin radiosovituksiakin, joita ovat esimerkiksi:
Koodihaju

Koodihaju () on nimitys ohjelman lähdekoodissa esiintyville piirteille, jotka ovat vihjeitä koodissa oleville suuremmille ongelmille. Koodihajut eivät ole ohjelmointivirheitä ja ohjelma ei toimi väärin niiden vuoksi, mutta ne vaikeuttavat kehitystyötä ja lisäävät virheiden riskiä.
Haiseva koodi ei estä ohjelman suoritusta tai saa sitä toimimaan väärin. Koodihajut ovat subjektiivisia, tarkoittaen, että kaikki eivät pidä samoja asioita yhtä ongelmallisina, jos ollenkaan. Eroja voi myös olla ohjelmointikielien ja ohjelmointiparadigmojen välillä.
Koodihajujen löytämiseksi on kehitetty lukuisia työkaluja, kuten SonarCube.
The Illinois

The Illinois on yhdysvaltalaisarkkitehti Frank Lloyd Wrightin toteutumaton suunnitelma yli 1 600-metrisen, sekakäyttöön tarkoitetun pilvenpiirtäjän rakentamisesta. Se sisältäisi kaikkiaan 528 kerrosta ja rakennettaisiin Chicagoon Yhdysvaltoihin.
Mariann Budde

Mariann Edgar Budde (s. 1959 New Jersey) on yhdysvaltalainen episkopaalisen kirkon pappi. Hänet valittiin Washingtonin hiippakunnan yhdeksänneksi piispaksi ja ensimmäiseksi naispiispaksi marraskuussa 2011.
Hänen äitinsä muutti nuorena aikuisena Ruotsista Yhdysvaltoihin ja hänen isänsä suku on yhdysvaltalainen. He erosivat pian Budden syntymän jälkeen. Hän opiskeli kandidaatintutkinnon historiasta Rochesterin yliopistossa. Teologian maisteriksi (1989) ja teologian tohtoriksi (2008) hän valmistui Virginian teologisesta seminaarista.
Arvovaltaiseen The New York Times -sanomalehteen kirjoittamassaan mielipidekirjoituksessaan Budde kertoi kesäkuussa 2020 järkyttyneensä muun muassa Donald Trumpin tavasta esiintyä Raamattu kädessään Lafayetten aukion Pyhän Johanneksen episkopaalisen kirkon edustalla Washingtonissa. Vuonna 1816 valmistunut kirkko on historiallisesti merkittävä ja tunnetaan symbolisena "presidenttien kirkkona". George Floydin muistoa kunnioittaneet mielenosoittajat häädettiin väkivaltaisesti kyynelkaasua ja kumiluoteja käyttäen kirkon luota, jotta Trump pääsisi otattamaan valokuvan kirkon edustalla. Piispa purki kuvausrupeaman jälkeen tuohtumustaan toimittajille todeten, ettei kuvauksista ollut kerrottu kirkolle, eikä Trump ollut edes käynyt rukoilemassa eikä maininnut George Floydia.
21. tammikuuta 2025 Budde saarnasi presidentti Trumpin virkaanastujaisjumalanpalveluksessa armeliaisuudestasta. Puhe kohahdutti, kun Budde osoitti osia puheestaan eturivissä istuneelle Trumpille. Trump tuohtui saarnasta, ja kutsui piispaa seuraavana päivänä "niin kutsutuksi piispaksi". Republikaanipuolueen kongressiedustaja Mike Collins vaati, että Budde pitäisi ”lisätä karkotettavien listalle”, vaikkei häntä Yhdysvaltain kansalaisena voikaan karkottaa.
Drake Maye

Drake Maye (s. 30. elokuuta 2002 Huntersville, Pohjois-Carolina, Yhdysvallat) on yhdysvaltalainen amerikkalaisen jalkapallon pelaaja. Hänen pelipaikkansa on pelinrakentaja. Maye edustaa NFL-joukkue New England Patriotsia. Ennen NFL-uraansa hän pelasi Pohjois-Carolinan yliopiston yliopiston joukkueessa. Patriots varasi hänet ensimmäisellä kierroksella . Toukokuussa 2024 Maye teki Patriotsin kanssa nelivuotisen ja yhteensä 36,6 miljoonan dollarin arvoisen tulokassopimuksen. Maye on pelannut 13 NFL:n runkosarjan ottelua. Näissä otteluissa hänellä on 225 onnistunutta heittoa 338 heittoyrityksestä. Näillä heitoilla hän on heittänyt 2 276 heittojaardia, 15 touchdownia ja kymmenen syötönkatkoa. Hänen heittojensa onnistumisprosentti on 66,6%. Hän on edennyt juoksemalla 421 jaardia ja tehnyt kaksi touchdownia. Hän on rähmännyt pallon yhdeksän kertaa. Tilastot päivitetty kauden 2024 jälkeen.
Monokrotofossi

Monokrotofossi (C7H14PNO5) on organofosfaatteihin kuuluva orgaaninen yhdiste. Yhdistettä käytetään maataloudessa hyönteis- ja punkkimyrkkynä.
Ominaisuudet, valmistus ja käyttö.
Huoneenlämpötilassa monokrotofossi on väritöntä ja hygroskooppista kiteistä ainetta. Tekniset ja kaupalliset tuotteet ovat kuitenkin usein ruskehtavia. Yhdiste liukenee erittäin hyvin veteen, etanoliin ja asetoniin sekä hieman heikommin esimerkiksi tolueeniin. Monokrotofossin vaikutukset perustuvat asetyylikoliiniesteraasientsyymin toiminnan estoon, ja se tehoaa useita hyönteisiä ja punkkeja vastaan. Aine on myrkyllistä myös ihmiselle, ja altistumisesta voi seurata huonovointisuutta, pääkipua ja lihaskouristuksia. Monokrotofossi on dikrotofossin aineenvaihduntatuote.
Monokrotofossin synteesissä ensin N-metyyliasetoasetamidi kloorataan, ja seuraava vaihe on Perkow-reaktio trimetyylifosfiitin kanssa emäksisissä oloissa.
Monokrotofossia käytetään hyönteisten ja punkkien torjuntaan muun muassa vihannes-, oliivi-, maissi-, puuvilla- ja koristekasviviljelmillä. Aineen käyttö kiellettiin Euroopan unionin alueella vuonna 2002. Sen käyttö on kiellettyä myös Yhdysvalloissa, mutta sallittua esimerkiksi Intiassa ja useissa Afrikan maissa.
Yhdysvaltain perustuslain 23. lisäys

Yhdysvaltain perustuslain 23. lisäys ( tai "Amendment XXIII") on Yhdysvaltain perustuslain lisäys, joka antoi Columbian liittopiirille valitsijamiehiä Yhdysvaltain valitsijamieskokoukseen. Lisäyksen mukaan Columbian liittopiiri saa saman verran valitsijamiehiä, kuin jos se olisi osavaltio, mutta ei kuitenkaan enempää kuin väkiluvultaan pienin osavaltio.
Perustuslain 23. lisäys hyväksyttiin kongressissa 16. kesäkuuta 1960 ja ratifioitiin 29. maaliskuuta 1961.
Teksti.
Suomennettuna:
Suomen lentopallo

Lentopallo on Suomessa kohtalaisen suosittu urheilulaji. Lentopallolla on Suomessa noin 11 500 rekisteröityä pelaajaa ja lajiliittoon kuuluu noin 400 jäsenseuraa. Suomessa lentopallon korkein sarjataso on Lentopallon Mestaruusliiga.
Historia.
Lentopallo otettiin nykyaikaisessa muodossa käyttöön NMKY:n piirissä Yhdysvalloissa 1800-luvun lopulla. Pelistä tuli ensimmäisen maailmansodan aikaan suosittu urheilulaji Euroopassa ja Venäjällä. 1920-luvulta lähtien lentopallo alkoi esiintyä satunnaisesti myös Suomessa. Aluksi lajia harrastettiin Suomessa Koripalloliiton alaisuudessa, joka otti pelin ohjelmistoonsa vuonna 1939. Suomen Lentopalloliitto perustettiin vuonna 1959.
Suomen mestaruudesta on kilpailtu miesten ja naisten tasolla vuodesta 1957 lähtien. Vuosina 1988–1990 ryhdyttiin pelamaan myös rantalentopallon Suomen mestaruudesta.
Yhdysvaltain perustuslain 24. lisäys

Yhdysvaltain perustuslain 24. lisäys ( tai "Amendment XXIV") on Yhdysvaltain perustuslain lisäys, joka kielsi äänestysverojen tai muiden verojen maksamisen äänestämisen edellytyksenä liittovaltion vaaleissa.
Yhdysvaltain sisällissodan jälkeen 1800-luvun loppupuolella monet Etelävaltiot rajoittivat erityisesti afroamerikkalaisten äänioikeutta useilla menetelmillä. Yksi näistä oli äänestysvero, joka kosketti eniten afroamerikkalaisia, jotka olivat muuhun väestöön nähden selvästi köyhempiä.
Perustuslain 24. lisäys hyväksyttiin kongressissa 27. elokuuta 1962 ja ratifioitiin 23. tammikuuta 1964.
Yhdysvaltain korkein oikeus kielsi äänestysveron maksamisen äänestämisen edellytyksenä myös osavaltiotason ja paikallistason vaaleissa vuonna 1966 päätöksellään "Harper v. Virginia Board of Elections". Ennen päätöstä äänestysvero oli käytössä vielä viidessä osavaltiossa: Alabamassa, Arkansasissa, Mississippissä, Texasissa ja Virginiassa.
Teksti.
Suomennettuna:
Yuval Raphael

Yuval Raphael (; s. 5. marraskuuta 2000 Ra’annana, Israel) on israelilainen laulaja. Hän edusti Israelia kappaleella "New Day Will Rise" vuoden 2025 Eurovision laulukilpailussa Sveitsin Baselissa.
Raphael selviytyi Re’imin musiikkifestivaalin joukkosurmasta 7. lokakuuta 2023, kun Hamas teki hyökkäyksen Israeliin. Hän sai kuitenkin sirpalevammoja kranaatista teeskennellessään kuollutta väestönsuojassa Be’erin kibbutsissa.
Biografia.
Raphael syntyi ja varttui Ra'annanassa, Israelissa. Hänen vanhempansa ovat Liat ja Tzvika Raphael. Kuusivuotiaana Yuval muutti vanhempiensa kanssa Sveitsiin, jossa perhe asui noin kolme vuotta. Nuorena hän opiskeli teatterikoulussa Ra’annanassa ja opetteli myös arabian kieltä.
7. lokakuuta 2023 Raphael oli paikalla "Supernova Sukkot Gathering" -musiikkifestivaalissa Re’imissä, kun Hamasin terroristit hyökkäsivät festivaalialueelle tappaen 364 siviiliä ja siepaten 40 ihmistä. Hän piiloutui Be’erin kibbutsissa sijaitsevaan väestönsuojaan 50 muun ihmisen kanssa. Raphael sai sirpalevammoja Hamasin terroristien väestönsuojaan heittämistä kranaateista. Väestönsuojassa Raphaelia ohjattiin teeskentelemään kuollutta, mikä viime kädessä pelasti hänen henkensä. Raphael oli yksi 11:stä, jotka selviytyivät elossa väestönsuojasta. Yhdistyneiden kansakuntien ihmisoikeusneuvostolle pitämässään puheessa Raphael kertoi hyökkäyksen aikana kokemistaan kauhuista.
19. marraskuuta 2024 Raphael koe-esiintyi "HaKokhav HaBa" () -kilpailun 11. tuotantokaudella, jossa valittiin Israelin osallistuja vuoden 2025 Eurovision laulukilpailuun. Koe-esiintymisessään Raphael esitti cover-version Demi Lovaton kappaleesta ”Anyone” ja sai 98 %:n tuloksen, jolla hän eteni kilpailun seuraavaan vaiheeseen. Raphael eteni kilpailun finaaliin asti, joka järjestettiin 22. tammikuuta 2025. Finaalissa hän esitti Abban kappaleen ”Dancing Queen” ja Sam Smithin kappaleen ”Writing's On the Wall”. Raphael voitti kilpailun ja edusti Israelia vuoden 2025 Euroviisuissa.
Aleksamenos-graffiti

Aleksamenos-graffiti (englanninkielisessä tutkimuksessa "Alexamenos graffito") on antiikin aikainen graffiti, joka on yksi varhaisimmista tunnetuista kuvauksista Jeesuksen ristiinnaulitsemisesta. Sitä pidetään usein myös esimerkkinä varhaisesta kristinuskon vastaisesta asenteesta. Graffiti löydettiin vuonna 1857 Palatium-kukkulalta Roomasta, rakennuksen seinältä, joka uskotaan olleen keisarillisten paašien sisäoppilaitos.
Graffitissa on piirros, joka on raaputettu seinään ja ajoittuu noin 200- tai 300-luvulle jaa. Se esittää ihmishahmoa, jolla on aasin pää, ristillä ristiinnaulittuna, kun taas toinen ihmishahmo seisoo lähellä käsi kohotettuna, ilmeisesti palvonnan tai kunnioituksen eleessä. Kuvan mukana on kreikankielinen kirjoitus, jossa lukee ”” ("Aleksamenos sebete theon"), mikä kääntyy muotoon ”Aleksamenos palvoo jumalaansa”.
Aleksamenos-graffitin tulkitaan yleisesti olevan pilkkaa kristittyä Aleksamenos-nimistä henkilöä vastaan. Aasinpäinen hahmo on tarkoitettu pilkkaamaan Jeesusta ja siten myös kristinuskoa. Aasin käyttö saattaa johtua siitä, että jotkut pakanat väittivät, että kristityt palvoivat aasinpäistä jumalaa.
Vuonna 1870 samasta rakennuksessa löytyi uusi latinankielinen kirjoitus ””, joka kääntyy muotoon ”Aleksamenos on uskollinen”. Se saattaa viitata samaan henkilöön, joka on esitetty ensimmäisessä graffitissa. Yleinen käsitys on se, että teksti kirjoitettiin puolustamaan pilkattua Aleksamenosta.
Blatnán linna

Blatná on linna samannimisessä kaupungissa Tšekin Etelä-Böömin läänissä. Linna, ja sitä ympäröivä puisto ovat yhtenäinen kulttuurimonumentti. 
Sijainti.
Blatnán linna sijaitsee Blatnán kaupungin keskustassa Lomnice-joesta nousevalle saarelle. Linnan ja kaupungin nimi juontuu ympäröivän alueen mutaisuudesta (tšekiksi "bláto"). Historiallisesti se sijatisee tärkeiden kauppareittien varrella.
Historia.
Ensimmäinen säilynyt kirjallinen maininta linnasta on vuodelta 1235. Alun perin se oli valmistettu puusta, mutta uusi kivestä rakennettu linna valmistui 1200-luvun lopulla. Sen ensimmäiset tunnetut omistajat olivat Strakonicesta kotoisin ollut Bávoreiden aatelissuku. Omistus kuitenkin siirtyi Rožmitálien suvulle heidän perittyänsä linnan vuonna 1391.
Linnaa uudistettiin paljon 1400-luvun aikana kun sen omistaja Zdeněk Lev z Rožmitálu toimi Böömin kuningaskunnan linnakreivinä. Benedikt Rejt suunnitteli Blatnásta tälle edustusasunnon, joka sai vaikutteita Länsi-Euroopassa suositusta gotiikasta. Zdeněkin kuoltua hänen poikansa Adam Lev joutui myymään linnan mittavien velkojen pakottamana. Omistus siirtyi lopulta Ján z Rozdražovalle, joka rakensi renesanssityylisen palatsin. Kolmikymmenvuotisen sodan aikana linna kuitenkin ryöstettiin ja Rozdražovan suku sammui Valkeavuoren taistelussa.
Linnan omisti unkarilainen Serényin aatelissuku vuosina 1695–1798. Tänä aikana sen rakennuksiin alkoi ilmestyä vaikutteita barokista. Hildprantien suku osti linnan vuonna 1798. Vuosisadan vaihteessa alkuperäinen puolustuslinna muutettiin enemmän kartanomaiseksi. Linna sai pitkälti nykyistä muistuttavan ulkomuotonsa Bernhard Grueberin suunnittelemissa 1850-luvun laajennuksissa, kun sitä remontoitiin uusgoottilais-romanttisessa hengessä.
Blatná pysyi Hildprantien suvun hallinnassa aina vuoteen 1948 saakka, jolloin kommunistit kansallistivat sen. Linna palautettiin entisille omistajilleen samettivallankumouksen jälkeen, minkä jälkeen linnaa on entisöity.
Näyttelyt.
Blatnán linna on avoinna yleisölle huhtikuusta lokakuuhun, mutta sen englantilaistyylinen puisto sekä Oh My Deer -kahvila ovat auki ympärivuotisesti.
Blatnán linna populaarikulttuurissa.
Linnassa on kuvattu muun muassa elokuvat "Bílá paní" (1965) sekä "Šíleně smutná princezna" (1968).
Elias Puolanne

Elias Lauri Gabriel Puolanne (s. 5. toukokuuta 2006 Helsinki) on suomalainen jääkiekkoilija, joka edustaa SM-liigajoukkue Kiekko-Espoota. Hän on pelipaikaltaan keskushyökkääjä, mutta Puolanne osaa pelata myös laidassa. Hänellä on juniorisopimus ja hän on pelannut myös seuran U20-joukkueessa.
Ura.
Seuraura.
Puolanne on Espoo Bluesin kasvatti. Seuran juniorijoukkueet siirtyivät myöhemmin Kiekko-Espoon alaisuuteen. Kaudella 2021–2022 Puolanne jakoi tehoilla 31+35=66 U16 SM-sarjan pistepörssin toisen sijan joukkuetoverinsa Jimi Säiniön kanssa edellään vain joukkuetoveri Tuomas Suoniemi. Hänet palkittiin sarjan herrasmiespelaajana Holger Granström -palkinnolla sekä opiskelijapalkinnolla.
Dubuque Fighting Saints varasi Puolanteen 196. pelaajana USHL:n varaustilaisuudessa 2024. Hän jatkoi kaudella 2024–2025 kuitenkin Kiekko-Espoon U20-joukkueessa, jonka varakapteeniksi Puolanne nimettiin. Puolanne oli tehoilla 11+23=34 joukkueen toiseksi paras pistemies Tuomas Suoniemen jälkeen. Hän voitti kauden päätteeksi U20 Suomen-mestaruuden. Puolanne debytoi kauden aikana myös SM-liigassa, jossa hän pelasi kahdeksan runkosarjaottelua tehden yhden syöttöpisteen. Puolanne teki liigadebyyttinsä 22. tammikuuta 2025 Rauman Lukkoa vastaan. Hänet merkittiin Kiekko-Espoon nelossentteriksi laidoilleen Arvid Degerstedt ja Janne Hämäläinen. Puolanne sai ottelussa jääaikaa 11.32 minuuttia ja hänelle merkittiin teholukema –1.
Kauden 2025–2026 Puolanne aloitti Kiekko-Espoon U20-joukkueessa, mutta nousi alkukaudella SM-liigajoukkueen vahvuuteen. Hän teki liigauransa avausmaalin 9. lokakuuta 2025 Vaasan Sportia vastaan. Erkki Rajamäki valitsi Puolanteen ottelun Alumnien tähtien kolmostähdeksi.
Maajoukkueura.
Puolanne on pelannut seitsemän nuorten ja seitsemän poikien maaottelua.
Yksityiselämä.
Puolanteen pikkuveljet Amos ja Morris pelaavat myös jääkiekkoa. Amos pelaa hyökkääjänä Helsingin IFK:n U20-joukkueessa ja Morris kenttäpelaajana U14-joukkueessa. Veljesten isä Lauri Puolanne pelasi omalla urallaan puolustajana 87 SM-liigaottelua HIFK:ssa, jossa hän oli voittamassa Suomen-mestaruutta vuonna 1998.
Elias Puolanne valmistui ylioppilaaksi Haukilahden lukiosta keväällä 2025.
Martti Sipilä (hiihtäjä)

Martti Kalervo Sipilä (11. heinäkuuta 1915 Vehkalahti – 10. huhtikuuta 2003 Lahti) oli suomalainen maastohiihtäjä.
Sipilä saavutti menestystä ensi kerran nuorten sarjoissa voittaessaan vuosina 1935 ja 1936 Suomen mestaruuden. Vuonna 1939 hän saavutti SM-pronssia 18 kilometrillä. Hän oli SM-kultaa voittaneessa Vehkalahden Veikkojen joukkueessa vuonna 1939 ja sotien jälkeen 1946 ja 1947 Lahden Hiihtoseuran mestarijoukkueissa. Vuona 1947 Sipilä otti lisäksi henkilökohtaisen mestaruuden 30 kilometrillä. Muita menestyksiä oli Suojeluskuntajärjestön mestaruus vuonna 1938. Salpausselän kisoista paras sijoitus oli kolmas vuoden 1939 18 kilometrillä ja saman vuoden Holmenkollenin kisojen 18 kilometrin 12. sija. 
Sipilä kilpaili vuoden 1938 Lahden MM-kisoissa 18 kilometrillä ollen 29:s lähes viisi minuuttia voittaja Pauli Pitkäselle hävinneenä. Hän oli mukana myös vuoden 1941 Cortinan myöhemmin epävirallisiksi julistetuissa MM-kisoissa osallistuen 50 kilometrille, mutta keskeytti. Hän nousi vuoden 1948 St. Moritzin kisojen olympiajoukkueeseen voitettuaan huhtikuun 1947 katsastuskisan ja joulukuun 1947 Aakenuksen karsintojen 50 kilometriä. Olympiakisojen 50 kilometrillä Sipilä kaatui pahasti kahdeksan kilometrin kohdalla laskussa ja vasen reisiluu murtui. 
Työnuransa Martti Sipilä teki Lahdessa lasinlastaajana. 
Martti Sipilä valittiin vuona 1947 SVUL:n Lahden piirin parhaaksi urheilijaksi.
Jared Verse

Jared Verse (s. 4. marraskuuta 2000) on yhdysvaltalainen amerikkalaisen jalkapallon pelaaja. Hänen pelipaikkansa on tukimies. Verse edustaa NFL-joukkue Los Angeles Ramsia. Ennen NFL-uraansa hän pelasi Albanyn yliopiston ja Floridan osavaltionyliopiston joukkueissa. Rams varasi hänet ensimmäisellä kierroksella 19. varausvuorolla . Toukokuussa 2024 Verse teki Ramsin kanssa nelivuotisen ja yhteensä 15,134 miljoonan dollarin arvoisen tulokassopimuksen. Tulokaskaudellaan 2024 Verse valittiin Pro Bowl-tähdistöotteluun. Verse on pelannut 17 NFL:n runkosarjan ottelua. Näissä otteluissa hänellä on yhteensä 66 taklausta, 18 iskua pelinrakentajaan, 4,5 pelinrakentajan säkitystä, kaksi puolustettua heittoa kaksi aiheutettua rähmäystä ja kaksi rähmäyksen palautusta. Verse on pelannut kaksi NFL:n pudotuspelien ottelua. Näissä otteluissa hänellä on yhteensä kuusi taklausta, kaksi iskua pelinrakentajaan, kaksi pelinrakentajan säkitystä, yksi rähmäyksen palautus ja yksi rähmäyksen palautuksesta tehty touchdown. Tilastot päivitetty kauden 2024 jälkeen.
100 litraa sahtia

100 litraa sahtia on vuonna 2025 ensi-iltansa saanut Teemu Nikin ohjaama ja käsikirjoittama komediaelokuva. Elokuvan pääosia näyttelevät Elina Knihtilä ja Pirjo Lonka. Sivurooleissa ovat muun muassa Ville Tiihonen, Jari Pehkonen, Ria Kataja, Pertti Sveholm, Elmer Bäck ja Jakob Öhrman.
Elokuva kertoo sysmäläisistä siskoksista (Knihtilä ja Lonka), jotka saavat tehtäväkseen panna häihin 100 litraa sahtia. Sahti on niin loistavaa, että sisarukset tulevat juoneeksi tuttaviensa kanssa koko sahtisatsin ennen häitä. Alkaa kilpajuoksu hankkia 100 litraa sahtia häihin, joihin on kaksi päivää aikaa.
"100 litraa sahtia" sai maailmanensi-iltansa Rooman elokuvafestivaaleilla 24. lokakuuta 2024. Teatteriensi-illan se sai Suomessa 28. maaliskuuta 2025. Suomessa elokuvasta tuli yksi ilmestysmisvuotensa suosituimmista. Se sai kaksi kertaa niin paljon katsojia kuin Nikin kaikki aiemmat elokuvat yhteensä. Aikakautensa menestyneimpien elokuvien joukossa "100 litraa sahtia" oli poikkeus, koska se oli alkuperäiskäsikirjoitus eikä jatko-osa, suosikkiaiheen tulkinta tai kuvaelma tositapahtumista.
Julkaisu.
"100 litraa sahtia" sai maailmanensi-iltansa Rooman kansainvälisen elokuvafestivaalin pääkilpasarjassa 24. lokakuuta 2024. Elokuva on ollut esillä myös muun muassa Toronton elokuvajuhlilla ja Tallinnan Black Nights Film Festivalin pääkilpasarjassa.
Elokuvan levitti Nelonen Media suomalaisiin elokuvateattereihin, joissa se sai ensi-iltansa 28. maaliskuuta 2025.
Palkinnot.
Knihtilä ja Lonka palkittiin poikkeuksellisesti yhteisellä parhaan naisnäyttelijän palkinnolla Black Nights Film Festivalissa marraskuussa 2024.
"100 litraa sahtia" valittiin Suomen ehdokkaaksi kansainvälisen elokuvan Oscar-palkinnon saajaksi vuonna 2025. Palkinto jaetaan 15. maaliskuuta 2026.
Kuusamon vesitorni

Kuusamon vesitorni on rakennettu Kuusamon keskustaan vuonna 1960 ja sitä on laajennettu 1992.
Torni vuodelta 1960.
Tilavuudeltaan 350 m³ vesitorni-näkötorni on ollut suosittu turistikohde. Liukuvalettu torni oli 41 m korkea ja halkaisijaltaan 10 m. Näköalatasanne oli 27 m korkeudessa. Tornin rakenteet suunnitteli Eino Niemelä.
Tornin laajennus 1992.
Laajennuksessa vanha torni jäi uuden sisään. Uusi varsi tehtiin liukuvaluna vanhan ympärille. Kartio valettiin maassa. Kartio ja sen alla oleva teräsrunkoinen näköalakahvila nostettiin ylös vetämällä. Laajennuksen suunnitteli Maa ja vesi Oy. Uusi torni on kokonaistilavuudeltaan 1500 m³.
Braden Fiske

Braden Fiske (s. 18. tammikuuta 2000) on yhdysvaltalainen amerikkalaisen jalkapallon pelaaja. Hänen pelipaikkansa on puolustuksen uloin linjamies. Fiske edustaa NFL-joukkue Los Angeles Ramsia. Ennen NFL-uraansa hän pelasi Länsi-Michiganin yliopiston ja Floridan osavaltionyliopiston joukkueissa. Rams varasi hänet toisella kierroksella 39. varausvuorolla . Toukokuussa 2024 Fiske teki Ramsin kanssa nelivuotisen ja noin 9,41 miljoonan dollarin arvoisen tulokassopimuksen. Fiske on pelannut 17 NFL:n runkosarjan ottelua. Näissä otteluissa hänellä on yhteensä 44 taklausta, kymmenen iskua pelinrakentajaan, 8,5 pelinrakentajan säkitystä, kaksi aiheutettua rähmäystä ja kaksi rähmäyksen palautusta. Fiske on pelannut kaksi NFL:n pudotuspelien ottelua. Näissä otteluissa hänellä on kaksi taklausta, kaksi iskua pelinrakentajaan ja 1,5 pelinrakentajan säkitystä. Tilastot päivitetty kauden 2024 jälkeen.
Palosaaren keskus

Palosaaren keskus () on Palosaarella, Vaasan kaupungissa sijaitseva osa-alue, jonka alue muodostaa myös Vaasan 18. kaupunginosan. Alue on kolmiomainen rajautuen Wolffintiehen, Palosaarentiehen ja Varisselänkatuun.
Palosaaren pienellä keskusta-alueella on Palosaaren kirkko, tori, päiväkoti ja kirjasto. Alue koostuu muun Palosaaren tapaisesti matalista kerrostaloista ja puutaloista.
Väestö.
Vuonna 2015 Palosaaren keskuksessa oli 777 asukasta.
Samana vuonna alueen asukkaista äidinkielenään suomea puhui 67,6 %, ruotsia 28,7 % ja muita kieliä 3,7 %. Alueen työvoimasta oli opiskelijoita 27,7 % ja työttömiä 16,1 % vuonna 2013.
Bensonville

Bensonville (tunnetaan myös nimellä Bentol) on pieni kaupunki Liberiassa. Kaupunki sijaitsee lähellä maan pääkaupunkia Monroviaa, mikä on vaikuttanut suotuisasti Bensonvillen kehitykseen. Vuonna 2008 sen asukasluku oli 520. Nykyisin Bensonville on pääasiassa ympäröivillä alueilla tuotettujen maataloustuotteiden kaupan ja jatkojalostuksen keskus. Ennen Liberian ensimmäisen sisällissodan aiheuttamaa katkosta kaupungissa toimi monenlaista teollisuutta, kuten elintarviketeollisuutta, sahateollisuutta sekä huonekalu-, muovi-, maali- ja betonielementtitehtaat.
Minna Lund

Minna Lund (s. 1991) on suomalainen teatteriohjaaja, kirjoittaja ja esitystaiteilija. Hän on valmistunut taiteen maisteriksi Aalto-yliopiston taiteiden ja suunnittelun korkeakoulun Visual Cultures, Curating &amp; Contemporary Art -maisteriohjelmasta ja teatteritaiteen maisteriksi Taideyliopiston Teatterikorkeakoulun ohjauksen koulutusohjelmasta. 
Taiteellinen työskentely.
Lund on ohjaamia teoksia ovat "Agora - kaksi merenneitoa tyhjässä altaassa" (2025) Helsingin Kaupunginteatterin Nykyesityksen näyttämöllä, "Diptyk" (2025) Viirus-teatterissa, sekä Eduard Uspenskin klassikosta sovittama "Fedja-setä, kissa ja koira" (2024) Lahden kaupunginteatterissa. Lundin muita teoksia ovat mm. kävelyteos "Katveisto" Helsingin Kontulassa (Todellisuuden tutkimuskeskus, 2023), "Ofeliaklubi" (2022) Vallilan Kansallisteatterissa ja "The Birth of Metafloora" (2018) Mad House Helsingissä.
Lund käsikirjoitti ja ohjasi Teatterikorkeakoulun taiteellisena opinnäytetyönään teoksen "Message From Tyler – Memento mori, Kirsikkatarha" (2023), joka kantaesitettiin Q-teatterin Puoli-Q-näyttämöllä ja joka kutsuttiin myös Fast Forward -festivaalille Hellerau-teatteriin Dresdeniin, Saksaan. Esityksessä David Fincherin kulttielokuva Fight Club (1999) kohtaa Anton Tšehovin Kirsikkatarhan.
Kamari Lassiter

Kamari Quincey Lassiter (s. 23. tammikuuta 2003) on yhdysvaltalainen amerikkalaisen jalkapallon pelaaja. Hänen pelipaikkansa on kulmapuolustaja. Lassiter edustaa NFL-joukkue Houston Texansia. Ennen NFL-uraansa hän pelasi Georgian yliopiston joukkueessa. Texans varasi hänet toisella kierroksella 42. varausvuorolla . Toukokuussa 2024 Lassiter teki Texansin kanssa nelivuotisen ja yhteensä 9,014 miljoonan dollarin arvoisen tulokassopimuksen. Lassiter on pelannut 14 NFL:n runkosarjan ottelua. Näissä otteluissa hänellä on yhteensä 58 taklausta, kolme syötönkatkoa ja kymmenen puolustettua heittoa. Lassiter on pelannut kaksi NFL:n pudotuspelien ottelua. Näissä otteluissa hänellä on yhteensä viisi taklausta, yksi syötönkatko ja kaksi puolustettua heittoa. Tilastot päivitetty kauden 2024 jälkeen.
Dinosaurock

Dinosaurock on Mikkelin Visulahdessa järjestettävä musiikkifestivaali.
Vuoden 2025 Dinosaurock-festivaali järjestetään 15.–16. elokuuta ja siellä on määrä esiintyä muun muassa slovenialainen Joker Out sekä kotimaisia yhtyeitä kuten Eläkeläiset, Saimaa, Sara Siipola, Eevil Stöö, Stepa, Kotiteollisuus, Stam1na, Ismo Alanko, Bloodred Hourglass, Etta, Mokoma, Irina, Business City sekä lauantaina päivä-piknikillä Hevisaurus.
Historia.
Dinosaurock-festivaalia järjestettiin ensimmäisen kerran Mikkelin Visulahdessa vuosien 1987 ja 1990 välillä. Festivaalin järjestävänä tahona toimivat MELMU (Mikkelin Elävän Musiikin Yhdistys) ja Timo Toiviainen. Vuoden 1990 -festivaalin jälkeen tapahtuman järjestäminen lopetettiin. Dinosaurockin seuraajaksi perustettiin vuonna 2007 Jukka Holmstedtin (1981–2019) ja Mikko Jokipiin toimesta uusi festivaali, Jurassic Rock. Jurassic Rockia järjestettiin yhteensä 12 kertaa.
The Aspern Papers

The Aspern Papers on vuonna 2018 ensi-iltansa saanut Julien Landaisin ohjaama draamaelokuva, jonka pääosissa ovat Jonathan Rhys Meyers, Vanessa Redgrave ja Joely Richardson. Se on Landaisin ensimmäinen elokuvaohjaus ja perustuu Henry Jamesin pienoisromaaniin "Aspernin paperit" vuodelta 1888.
Juoni.
"The Aspern Papers" sijoittuu 1800-luvun lopun Venetsiaan ja kertoo kunnianhimoisesta kirjoittajasta Morton Vintistä (Jonathan Rhys Meyers), jota kiehtoo romantiikan ajan runoilija Jeffrey Aspern (Jon Kortajarena). Matkustettuaan Yhdysvalloista Venetsiaan Vint on päättänyt saada käsiinsä kirjeet, jotka Aspern aikoinaan kirjoitti kauniille rakastajattarelleen ja muusalleen Juliana Bordereaulle (Vanessa Redgrave). Salamyhkäinen Juliana ja hänen veljentyttärensä Tina (Joely Richardson) asuvat kaksistaan kartanossa. Päästäkseen käsiksi Aspernin kirjeisiin Vint alkaa manipuloida Tinaa, joka lopulta tajuaa hänen todelliset aikomuksensa.
Tuotanto.
Kuvaukset.
"The Aspern Papers" kuvattiin Venetsiassa kesällä 2017.
Ensi-ilta.
"The Aspern Papers" esitettiin kutsunäytöksessä Venetsian elokuvajuhlilla 30. elokuuta 2018. Elokuva sai maailmanensi-iltansa Goassa Intian elokuvajuhlien avauselokuvana 20. marraskuuta 2018 ja teatteriensi-iltansa Yhdysvalloissa 11. tammikuuta 2019.
Vastaanotto.
"The Aspern Papers" on saanut kriitikoilta lähinnä kielteisiä arvioita. Rotten Tomatoes -sivuston mukaan 19 prosenttia kriitikoista on antanut elokuvalle myönteisen arvosanan 4,2/10 keskiarvolla. Keräys perustuu 26 arviointiin, joista viisi on ”tuoreita” ja 21 ”mätiä”. Metacritic-sivuston mukaan kymmenen arvostelun perusteella elokuva on saanut 28 pistettä sadasta mahdollisesta. Jonathan Rhys Meyersin roolisuoritus on myös saanut kielteisiä arvioita. Lisäksi kriitikot ovat pitäneet näyttelijävalintaa vääränä. Vaikka sekä elokuva että Meyersin suoritus ovat saaneet kielteisen vastaanoton, kriitikot ovat kehuneet Vanessa Redgravea ja Joely Richardsonia. Esimerkiksi "The New York Times" kirjoittaa elokuva-arvostelussaan, että Redgrave varastaa valo­keilan arvoituksellisena neiti Bordereauna.
Paul S. Atkins

Paul S. Atkins on yhdysvaltalainen juristi ja liike-elämän vaikuttaja. Hän toimi Yhdysvaltain arvopaperi- ja pörssikomission komissaarina elokuusta 2002 elokuuhun 2008. 4. joulukuuta 2024 Donald Trump ilmoitti valinneensa hänet uudelleen arvopaperi- ja pörssikomission johtoon Gary Genslerin seuraajaksi.
Atkins on alun perin kotoisin Lillingtonista Pohjois-Carolinasta, mutta varttui Tampassa Floridassa. Hän valmistui Wofford Collegesta vuonna 1980 ja Vanderbiltin yliopiston lakikoulusta vuonna 1983. Atkins aloitti uransa juristina New Yorkissa. Hän työskenteli myös Pariisissa ja sai "conseil juridique" -arvon Ranskassa vuonna 1988. Ennen nimitystään arvopaperi- ja pörssikomission komissaariksi Atkins avusti finanssipalveluyhtiöitä sääntelyn noudattamisessa ja teki viranomaisten kanssa yhteistyötä tapauksissa, joissa sijoittajien etua oli loukattu. Suurin näistä tutkinnoista koski Bennett Funding Groupia. Atkins kuului vuosina 1990–1994 arvopaperi- ja pörssikomission puheenjohtajien Richard C. Breedenin ja Arthur Levittin henkilöstöihin.
Arvopaperi- ja pörssikomission komissaarina vuosina 2002–2008 toimiessaan Atkins vastusti ankarien seuraamusten asettamista yhtiöille. Hän profiloitui sääntelyn purkamisen puolestapuhujana. Atkins kritisoi osaa vuoden 2008 finanssikriisin jälkimainingeissa voimaan astuneista Dodd–Frank-lainsäädännön uudistuksista. Komissaarina toimimisen jälkeen Atkins perusti Patomak Global Partners -konsulttiyhtiön ja toimi sen toimitusjohtajana. Hänet tunnetaan vahvana kryptovaluuttojen puolestapuhujana. Atkins on naimisissa ja hänellä on kolme poikaa.
Lögdeå

Lögdeå on taajama Nordmalingin kunnassa Västerbottenin läänissä Ångermanlandin historiallisessa maakunnassa Ruotsissa. Taajamassa oli vuoden 2023 lopussa 547 asukasta.
Åby (Norrköping)

Åby on taajama Norrköpingin kunnassa Itä-Götanmaan läänissä samannimisessä historiallisessa maakunnassa Ruotsissa. Taajamassa oli 7 173 asukasta vuoden 2023 lopussa.
Georg Ericson

Georg "Åby" Ericson (18. joulukuuta 1919 Torshag – 4. tammikuuta 2002 Åby) oli ruotsalainen jalkapalloilija ja jalkapallovalmentaja. Hän pelasi IFK Norrköpingin riveissä 89 ottelua Ruotsin pääsarjassa ja teki niissä 36 maalia. Hän oli mukana voittamassa Ruotsin mestaruutta vuosina 1946 ja 1948. Myöhemmin hän oli joukkueen päävalmentajana voittamassa viittä Ruotsin mestaruutta. Ericson toimi Ruotsin miesten jalkapallomaajoukkueen päävalmentajana vuosina 1970–1979. Jalkapallon pelaamisen ohella Ericson soitti pianoa.
Myös Ericsonin poika Håkan Ericson on jalkapallovalmentaja.
Krokek

Krokek on taajama Norrköpingin kunnassa Itä-Götanmaan läänissä samannimisessä historiallisessa maakunnassa Ruotsissa. Taajamassa oli 5 125 asukasta vuoden 2023 lopussa.
Kolmårdenin eläinpuisto sijaitsee taajaman lähellä.
Instrumentti (lääketiede)

Instrumentteja käytetään lääketieteessä moniin eri käyttötarkoituksiin. Niitä käytetään kudosten leikkaamiseen ja irrottamiseen, kudoksiin tarttumiseen, kudosten kiinnittämiseen ja sulkemiseen sekä näkyvyyden saamiseen toimenpidealueelle. On tärkeää, että instrumentteja käytetään vain niihin tarkoituksin, joihin instrumentit on suunniteltu.
Monet instrumentit ovat saaneet nimensä keksijöiltään, joita ovat esimerkiksi Jules-Émile Péan, George Washington Crile, Mayon veljekset sekä Emil Kocher.
Lääketieteen eri erikoisaloilla on omia instrumentteja. Esimerkiksi gynekologialla, hammaslääketieteellä, kirurgialla ja korva-, nenä- ja kurkkutaudeilla on omia niiden käyttöön suunniteltuja instrumentteja. Myös leikkausroboteissa käytetään laitteseen suunniteltuja instrumentteja.
Käytön jälkeen moniäyttöiset instrumentit vastaanotetaan ja lajittellaan, pestään ja desinfioidaan, pakataan, steriloidaan välinehuollossa, toimitetaan sekä varastoidaan odottamaan uutta käyttöä. On olemassa myös kertakäyttöisiä värikoodilla merkittyjä instrumentteja, joiden materiaalit voidaan kierrättää käytön jälkeen. 
Myös eläinlääketietessä käytetään instrumentteja.
Isoja kansainvälisiä instrumenttien valmistajia ovat esimerkiksi japanlainen Olympus, ruotsalainen Mölnlycke Health Care, saksalainen B. Braun Melsungen ja yhdysvaltalainen Stryker.
Axel Einar Hjorth

Axel Einar Hjorth (1888–1959) oli ruotsalainen huonekalumuotoilija ja sisustusarkkitehti. Hän työskenteli vuosina 1927–1938 Nordiska Kompanietin palveluksessa ja perusti sitten oman yrityksen. Hjorth sai vaikutteita ensin 1920-luvun klassisismista ja art decosta, siirtyen 1930-luvulla funktionalismin suuntaan.
Bengt Danielsson

Bengt Emmerik Danielsson (6. heinäkuuta 1921 Krokek – 4. heinäkuuta 1997 Tukholma) oli ruotsalainen kansantutkija ja kirjailija. Hän erikoistui polynesialaisiin kulttuureihin ja osallistui Thor Heyerdahlin matkalle Kon-Tiki-aluksella vuonna 1947. Hän asui 1950-luvulla Tahitilla ja toimi Ruotsin konsulina Ranskan Polynesiassa, kunnes Ranska veti takaisin hänen valtuutensa, koska hän vastusti näkyvästi Ranskan ydinkokeita Mururoan atollilla. Vuosina 1966–1971 Danielsson johti Tukholman etnografista museota. Tietokirjojen ohella Danielsson kirjoitti lasten- ja nuortenkirjoja.
Ulf Lundkvist

Ulf Lennart Lundkvist (s. 16. tammikuuta 1952 Norrköping) on ruotsalainen sarjakuvantekijä ja pilapiirtäjä. Hän on piirtänyt muun muassa "ETC"- ja "Galago"-lehtiin. Lundkvistin tunnetuin sarja on "Assar", jota julkaistiin "Dagens Nyheterissä" vuosina 1990–2012. Sen päähenkilö on grillikioskista karannut nakkisämpylä. Sarjakuva sijoittuu kuvitteelliseen Nollbergan kylään.
Kylmäkkö

Kylmäkkö on elintarvikealan ammattilainen, joka valmistaa kylmänä syötäviä elintarvikkeita, joita ei siis kypsennetä lämmöllä. Kylmäkkö valmistaa salaatteja, voileipiä ja jälkiruokia. Hän voi myös suunnitella leikkelepöydän koostumuksen ja esillelaiton.
Matti Nuorteva

Matti Kalevi Nuorteva (6. huhtikuuta 1928 Helsinki – 15. heinäkuuta 2023 Kauniainen) oli suomalainen metsätuholaisia tutkinut maatalous- ja metsäeläintieteen professori.
Henkilöhistoria.
Nuortevan vanhemmat olivat Väinö Nuorteva ja Ebba Erika Lindroos ja puoliso vuodesta 1953 opettaja Kaija Lyylikki Lausio. Professori Pekka Nuorteva oli hänen veljensä. Matti Nuorteva tuli ylioppilaaksi Helsingin Suomalaisesta Yhteiskoulusta 1946 ja valmistui maatalous- ja metsätieteen kandidaatiksi 1951, metsänhoitajaksi 1952 ja maatalous- ja metsätieteen lisensiaatiksi 1956. Maatalous- ja metsätieteen tohtoriksi hän väitteli 1958.
Nuorteva oli Helsingin yliopiston maatalous- ja metsäeläintieteen laitoksen virastoapulainen 1953–1955, kanslisti 1955–1956, assistentti 1956–1962 ja metsäeläintieteen dosentti 1958–1975. Valtion maatalous- ja metsätieteen toimikunnnan nuorempi tutkija hän oli 1962–1965 ja vanhempi tutkija 1965–1973 ja Helsingin yliopiston maatalous- ja metsäeläintieteen vt. professori 1973–1975 ja professori 1975–1991. Hän oli myös maatalous- ja metsätieteen tiedekunnan varadekaani 1981–1985 ja dekaani 1985–1987 ja vieraileva entomologi Kalifornian yliopistossa 1977. Nuortevalla oli lisäksi useita asiantuntijatehtäviä ja hän julkaisi tutkimuksia ja muun muassa tietoteoksen metsätuholaisista.